Pilootide arvestuses parajasti esikohta hoidev vormelimees Button pani Inglismaal Suffolkis välja oma musta värvi ja halli sisuga 2008. a. Veyroni. Button on sellel superautol juba teine omanik ning küsib maailma ühe tippsõiduvahendi eest 899.995.- naelsterlingit.
Teine omanik võib Button ju olla, sellegi poolest on ta koos auto uuena ostnud isikuga suutnud odomeetrile vaid 1500 miili ette sõita. 1001 hj peaks ju küll rohkem verstasid selja taha jätma innustama, tundub vähemalt siin mugavas tugitoolis selle üle mõtiskledes.
Pisarat Button Bugattist vabaneda otsustades vast ei poeta. Eduka mehe garaaži jääb veel üsna aukartustäratav hulk rikkalikku riistvara, sh. Mercedes CLK DTM AMG, Ferrari Enzo, Audi RS6 Avant, BMW M5 ja Mercedes-Benz C63 AMG.Juhtiva vormelisõitja käest on käinud läbi veel näiteks Ferrari F430 Spider, Ferrari 360, Ferrari 550 Maranello, Ford GT ja Porsche Carrera GT. Buttonit ennast saab näha juba 23. augustil, mil sõidetakse järjekordne F1 etapp.